b'\n_START_ARTICLE_\nTimo Joensuu\n_START_PARAGRAPH_\nTimo Joensuu (s. 27. helmikuuta 1959 Nokia) on suomalainen ylil\xc3\xa4\xc3\xa4k\xc3\xa4ri ja sy\xc3\xb6p\xc3\xa4hoitojen tutkija, kliinisen onkologian dosentti ja sairaalatoiminnan kehitt\xc3\xa4j\xc3\xa4. H\xc3\xa4n on yksi Docrates Sy\xc3\xb6p\xc3\xa4sairaalan perustajista. Joensuu toimi johtavana ylil\xc3\xa4\xc3\xa4k\xc3\xa4rin\xc3\xa4 Docrateella sen perustamisesta maaliskuuhun 2014 asti, jolloin h\xc3\xa4n siirtyi sairaalan ylil\xc3\xa4\xc3\xa4k\xc3\xa4riksi voidakseen keskitty\xc3\xa4 enemm\xc3\xa4n t\xc3\xa4rke\xc3\xa4n\xc3\xa4 pit\xc3\xa4m\xc3\xa4\xc3\xa4ns\xc3\xa4 potilasty\xc3\xb6h\xc3\xb6n._NEWLINE_Joensuu valmistui l\xc3\xa4\xc3\xa4ketieteen lisensiaatiksi Tampereen yliopistosta 1985, sai l\xc3\xa4\xc3\xa4k\xc3\xa4rinoikeudet 1986, ty\xc3\xb6skenteli 1991\xe2\x80\x931993 Pariisissa Ranskan kansallisessa l\xc3\xa4\xc3\xa4ketieteen tutkimusinstituutissa (INSERM, Institut national de la sant\xc3\xa9 et de la recherche m\xc3\xa9dicale), ja v\xc3\xa4itteli l\xc3\xa4\xc3\xa4ketieteen ja kirurgian tohtoriksi solujen erikoistumisesta 1992 Tampereen yliopistossa. Vuodesta 2005 h\xc3\xa4n on kliinisen onkologian dosentti Helsingin Yliopistossa. Joensuu erikoistui sy\xc3\xb6p\xc3\xa4tauteihin ja s\xc3\xa4dehoitoon 1993\xe2\x80\x931998 HYKS:ssa, miss\xc3\xa4 h\xc3\xa4n toimi erikoisl\xc3\xa4\xc3\xa4k\xc3\xa4rin\xc3\xa4 1998\xe2\x80\x932007. Vuodesta 2007 h\xc3\xa4n on toiminut Docrates Sy\xc3\xb6p\xc3\xa4sairaalan johtavana ylil\xc3\xa4\xc3\xa4k\xc3\xa4rin\xc3\xa4 ja sairaalayhti\xc3\xb6n hallituksen j\xc3\xa4senen\xc3\xa4._NEWLINE_Joensuu on julkaissut yksin tai ty\xc3\xb6ryhm\xc3\xa4n j\xc3\xa4senen\xc3\xa4 runsaasti tieteellisi\xc3\xa4 artikkeleita sy\xc3\xb6p\xc3\xa4taudeista ja niiden hoitomenetelmist\xc3\xa4. Hannu Tavion kanssa h\xc3\xa4n on julkaissut kirjan "El\xc3\xa4m\xc3\xa4 kantaa" eturauhassy\xc3\xb6v\xc3\xa4st\xc3\xa4._NEWLINE_Joensuu otti ensimm\xc3\xa4isen\xc3\xa4 Pohjoismaissa k\xc3\xa4ytt\xc3\xb6\xc3\xb6n IMRT:n (intensiteettimuokattu s\xc3\xa4dehoito). Docrates Sy\xc3\xb6p\xc3\xa4sairaalassa on h\xc3\xa4nen ylil\xc3\xa4\xc3\xa4k\xc3\xa4rikaudellaan edelleen kehitetty t\xc3\xa4sm\xc3\xa4s\xc3\xa4dehoitoja ja tehty kliinist\xc3\xa4 l\xc3\xa4\xc3\xa4ketutkimusta._NEWLINE_Joensuu on toiminut Suomen Eturauhassy\xc3\xb6p\xc3\xa4yhdistys ry Propon hallituksessa ja kansainv\xc3\xa4listen sy\xc3\xb6p\xc3\xa4tutkimusj\xc3\xa4rjest\xc3\xb6jen asiantuntijana._NEWLINE_Mediuutiset valitsi Joensuun terveydenhuollon vuoden vaikuttajaksi 2010.'